ព្រះនាងកសិករ

Kuzhali Manickavel

អ្នកនិពន្ធ វិចិត្រករ និងអ្នកបោះពុម្ពសៀវភៅនេះលើកទឹកចិត្ត និងគាំទ្រឱ្យបានការបកប្រែរឿងនេះទៅជាភាសាផ្សេងៗ ប៉ុន្តែសុំឱ្យការផ្លាស់ប្ដូរនៅក្នុងអត្ថបទនេះស្ថិតនៅក្នុងកម្រិតមួយទាបបំផុត។

ព្រះនាងទេវី​គឺជាបុត្រីរបស់ស្តេចមានអំណាចមួយអង្គ។​ នៅពេលធំធាត់ឡើង ព្រះនាង​ចង់ធ្វើជាកសិករ ​ទោះជាព្រះនាង​គឺជាបុត្រីរបស់ស្តេចក៏ដោយ។

បំណងប្រាថ្នារបស់ព្រះនាងធ្វើឱ្យបិតាខ្ញាល់ជាខ្លាំង។ នៅពេលព្រះនាងពេញវ័យ ព្រះនាងត្រូវបានបិតាបណ្តេញចេញពីវាំង។ ព្រះបិតាមានបន្ទូលទាំងក្រេវក្រោធថា " បិតាចង់ឱ្យបុត្រដឹងថា ជីវិតនៅក្រៅវាំងពិបាកប៉ុណ្ណា។ ពេលនោះ បុត្រនឹងដឹងខ្លួន"។

បន្ទាប់មក ព្រះនាងទេវី បានខ្ចប់គ្រាប់ពូជដែលព្រះនាងខំសន្សំតាំងពីក្មេង ហើយចេញពីវាំងទៅរស់នៅក្នុងព្រៃ។

នៅក្នុងព្រៃ ព្រះនាងបាន​សង់​ខ្ទម​តូចមួយ​ និងចាប់ផ្តើម​​ដាំ​គ្រាប់ពូជ​ក្បែរនោះ។

ការ​ដាំដុះជាកិច្ចការលំបាក តែព្រះនាង​ទេវី​មាន​មិត្តថ្មីបីនាក់​ចាំជួយព្រះ​នាង គឺ​ឆ្មា ​សេក និង​ពីងពាង។

ឆ្មាគឺជាអ្នកចាប់កណ្តុរ។​ ពីងពាងគឺជាអ្នកមើលថែខ្ទម។ សេកគឺជាអ្នកនំាសារពេញមួយនគរមកប្រាប់ព្រះនាង។ ពួកគេក្លាយជាមិត្តល្អ និងរស់នៅជាមួយគ្នាយ៉ាងសប្បាយរីករាយ។

មិនយូរប៉ុន្មាន អ្នកស្រុកនាំគ្នានិយាយពី​ដំណាំដ៏ស្រស់បំព្រងរបស់ព្រះនាងទេវី។ ពេលឮដូច្នេះ ស្តេច​ខ្ញាល់យ៉ាងខ្លាំង ហើយព្រះអង្គ​ក៏​យាងទៅ​សុំជំនួយពី​ព្រះឥន្ទ។

ស្តេចបានសុំឲ្យព្រះឥន្ទជួយ ព្រោះព្រះអង្្គចង់ឲ្យបុត្រីរបស់ព្រះអង្គស្គាល់ពីភាពលំបាក។ ​ព្រះឥន្ទបាននិយាយថា​ "​​​ទុកព្រះទ័យលើយើងចុះ។ យើងនឹងធ្វើឲ្យមានគ្រោះរាំងស្ងួតពេញមួួយនគរ ដូច្នេះដំណាំទាំងអស់នឹងស្វិតងាប់អស់"។ សេកបានឮដំណឹងនេះ ហើយបានហោះយ៉ាងលឿនមកប្រាប់ព្រះនាងទេវី។

ព្រះនាងទេវី និងមិត្តរបស់ព្រះនាងបានយកដំណាំមកដំានៅតាមមាត់ទន្លេ។​ នៅពេលដែលនគរទាំងមូលរងភាពរាំងស្ងួត ដំណាំទូទាំងនគរស្វិតងាប់អស់ មានតែដំណាំរបស់ព្រះនាងទេដែលនៅរស់។

ពេលព្រះឥន្ទទតឃើញដូច្នេះ ក៏ទាល់តម្រិះ។ ព្រះអង្គមានព្រះបន្ទូលថា "យើងនឹងធ្វើឱ្យមានទឹកជំនន់។ ទឹកជំនន់នឹងបញ្ចប់ជីវិតព្រះនាងទេវី"។ សេកស្តាប់ឮពីផែនការរបស់ព្រះឥន្ទ ក៏យកទៅប្រាប់ព្រះនាងទេវី។

លើកនេះ ព្រះនាងទេវី​ និងមិត្តភក្តិនាំគ្នាដាំ​ដំណាំ​នៅលើជម្រាលភ្នំ។ ​ពេលទឹកជំនន់ចូលមកដល់ ទឹកបានបំផ្លាញដំណាំ​ទាំងអស់ទូទាំងនគរ។ ​មានតែដំណាំរបស់ព្រះនាងទេវីទេដែលនៅរស់​។

ទឹកជំនន់នៅតែមិនអាចបំផ្លាញដំណាំរបស់ព្រះនាងទេវីបាន។ លើកនេះ ព្រះឥន្ទបានសម្រេចថា "យើងនឹងបញ្ជូនកណ្តុររាប់ពាន់ទៅបំផ្លាញដំណាំរបស់ព្រះនាងទេវី"។ សេកស្តាប់ឮពីផែនការនេះក៏យកទៅប្រាប់ឆ្មា។ ឆ្មាពោលថា "មិនអីទេ ខ្ញុំនឹងហៅមិត្តឆ្មារបស់ខ្ញុំមកចាប់កណ្តុរនោះ ពិតជាឆ្ងាញ់មាត់ហើយ!" ។ តែមួយប៉ប្រិចភ្នែក ហ្វូងឆ្មាបានស៊ីកណ្តុរក្នុងចម្ការអស់គ្មានសល់។

ពេលនេះ ព្រះឥន្ទទាល់ប្រាជ្ញាហើយ។ ព្រះឥន្ទនឹកឃើញវិធីចុងក្រោយ "យើងនឹងលែងចាបទៅស៊ីដំណាំទាំងអស់។ ព្រះនាងទេវីមិនអាចការពារដំណាំរបស់ព្រះនាងពីហ្វូងចាបបានទេ"។

ពីងពាង​បាន​ហៅមិត្តរបស់វា​មកជួយ។ ហ្វូងពីងពាងបានធ្វើសម្បុកស្អិតព័ទ្ធជុំវិញដំណាំ។ នៅពេលហ្វូងចាបហើរចុះមកក៏ជាប់នឹងសំណាញ់ពីងពាងគ្មានសល់មួយ។ ហ្វូងចាបមិនអាចបំផ្លាញដំណាំបានទេ។

ពេលនេះ ស្តេចកំពុងជួបទុក្ខធំជាងមុន។ គ្រោះរាំងស្ងួត និងទឹកជំនន់​បានបំផ្លាញ​ដំណាំទាំងអស់ទូទាំងនគរ។ អ្នកស្រុកកំពុងស្រេកឃ្លាន។ ស្តេចបានទៅសុំជំនួយពីព្រះឥន្ទម្តងទៀត។ ព្រះឥន្ទបានប្រាប់ទៅស្តេចវិញថា "​ជំនួយរបស់យើងលែងចាំបាច់ហើយ។ បុត្រីរបស់ឯងកំពុងតែផ្តល់ស្រូវអង្ករដល់អ្នកស្រុកហើយ"។

ព្រះឥន្ទក៏នាំស្តេចទៅទតមើលក្នុងព្រៃ។ នៅទីនោះ ស្តេចបានទតឃើញព្រះនាងទេវី និងមិត្តភក្តិ​កំពុងចែក​​បាវ​អង្ករដល់អ្នកស្រុក។

ស្តេចខ្មាសខ្លួនឯង និង​​​​មានមោទនភាពចំពោះ​បុត្រីរបស់ព្រះអង្គ។ ព្រះឥន្្ទក៏មានព្រះបន្ទូលទៅកាន់ស្តេចថា "ជីវិតនៅខាងក្រៅរាជវាំងមានភាពរីករាយជាងក្នុងវាំងទៅទៀត ព្រអង្គគិតដូចយើងទេ?"

ស្តេចក៏លុតជង្គង់សុំទោសបុត្រីរបស់ព្រះអង្គ ហើយសុំឲ្យព្រះនាងយាងត្រលប់ទៅរស់នៅក្នុងវាំងវិញ។

ព្រះនាងទេវីអភ័យទោសឲ្យបិតារបស់ព្រះនាង តែព្រះនាងមិនយាងត្រលប់ទៅរស់នៅក្នុងរាជវាំងវិញទេ។ ព្រះនាងសម្រេចព្រះទ័យរស់នៅក្នុងខ្ទម ជិតវាលស្រែជាមួយមិត្តភក្តិរបស់ព្រះនាងដោយក្ដីរីករាយ។

ក្រោយមក​ ព្រះនាងទេវីត្រូវបានអ្នកស្រុកហៅថា ព្រះនាងកសិករ។

Brought to you by

Let's Read! is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story The Princess Farmer, author: Kuzhali Manickavel . illustrator: Emanuele Scanziani. Published by BookBox, https://youtu.be/Xr7hclODi7I © BookBox. Released under CC BY-NC-SA 4.0.

This work is a modified version of the original story. © The Asia Foundation, 2018. Some rights reserved. Released under CC BY-NC-SA 4.0.

For full terms of use and attribution, http://creativecommons.org/licenses/by-nc-sa/4.0/